Álelúya ! Lǔgán Ǹtondôbə a tádigi á yób: lǔgán nyé á miǹkúd oyǎb á yób étē; 2lǔgán nyé, mína běngəlɛs bóé bə́sə; lǔgán nyé, mína miǹkunda míé mísə; 3lǔgán nyé, ńló dzóbo ai ngɔn; lǔgán nyé, mínā bə́sə átítie láfyɛ; 4lǔgán nyé, mínā é yób yā wádaŋ á yób étē; ai mínā məndím yā mə́ nə́ yób á yób. 5Bə́ lūūgū dzwé Ńtondôbə, amú énye a ngábə́nde, ńdɔ bə́ ngákomban. 6A ngátə́lē bɔ́ ású bisəb bisəb, a ngátə́le məmvéndé yā mángāmǎn kig. 7Lǔgán Ǹtondôbə a tádigi á sí; bibibigǎn yā mǎŋ ai bidɔ́g bīnēn bísə. 8Ndóan ai mətâg, sud məndím ai eyɔ̌n, evúndu ńkulu yā yásyé ébūg dzíé. 9Miǹkǒl mīnén ai miǹkǒl mītɔ́g mísə, bilé bibumá ai amaŋ ásə, 10tsíd məfan, biyə́m bísə, bədudǔ məbum ai anɔ̌n ásə, 11miǹkúkúmá yā sí ai məyɔŋ mə́sə, miǹtómbā mí bod ai bədzóē bə́sə yā sí, 12bəndómán, ai mínā bəngɔ̌n fə dzam də́dā, miǹnǒm mí bod fǔfulu ai bɔ́ngɔ́ ! 13Bə́ lūūgū dzwé Ńtondôbə, amú dzwé díé étām ńdɔ̄ láwúm, ǹtómbā wóē wânəman sí ai yób. 14A tə́le mvɔ̌m asú[50] ayɔŋ díé á yób. Olugú bəbaalǎ mətǐŋ bóé bə́sə, bɔ́n bə́ Ísraɛ̂l, ayɔ̌ŋ bǒd yā lə́ nə́ ai nyé babi ! Alelúya !